五言天台山送僧象微歸山
作者：沈遘
朝代：宋

paragraphs: 吾聞天台久，嘗讀興公賦。
茲爲東南鎮，神靈之所據。
奇挺究萬狀，嵩岱不足語。
頗疑說過夸，特爲辭之嫭。
象微迺州民，能識山之故。
從容試爲問，聊得一二疏。
赤城建霞標，上與牛斗附。
萬有八千丈，矗若天一柱。
瀑布發高源，飛流翻四注。
雪霜浮虛空，晦明亂朝莫。
巖足多丹石，光華燦寶璐。
楢溪百餘仞，欲濟毛骨怖。
九折凌峻梁，五界窮幽路。
芝蘭散奇草，松桂羅嘉樹。
祥風吹白雲，飄然若可御。
幽閟足龏怪，纖悉難畢具。
凡跡古不到，神物陰自護。
傳聞昔人說，中有洞天處。
是名不死墟，衆真所游聚。
玉堂敞金庭，碧林列瑶圃。
有能從而求，得之迺仙去。
斯言寧可信，良非吾所慕。
吾志本丘壑，久已失厥趣。
誰言石渠客，乃甚轍中鮒。
秋風日已高，歸心浩欲騖。
茲山宿所愛，送爾緬東顧。
吾廬因爾卜，伻來審繪素。